13/12/2021 | Administración LocalMunicipal
Betanzos
Aprobación do Plan de inspección urbanística do Concello Betanzos 2022

ASUNTO: APROBACIÓN DO PLAN DE INSPECCIÓN URBANÍSTICA CONCELLO BETANZOS 2022 EXPEDIENTE: 2021/X998/001519 e 2021/G003/001580 Por resolución da Alcaldía n.º 1472/2021, de data 1.12.2021, acórdase aprobar o plan de inspección e darlle a publicidade precetiva ao contido do mesmo. O contido do plan de inspección é o seguinte: CAPÍTULO I DISPOSICIÓNS XERAIS ARTIGO 1.–OBXECTO. O presente Plan de inspección urbanística ten por obxecto determinar as actuacións prioritarias da área de Urbanismo do Concello de Betanzos coa finalidade de mellorar a calidade e a eficacia na vixilancia do cumprimento da legalidade urbanística, prevendo e combatendo a comisión de infraccións urbanísticas e velando pola maior seguridade das persoas. ARTIGO 2.–VIXENCIA. Este plan de inspección permanecerá vixente durante o ano 2022 e ata a aprobación do novo plan de inspección. Prorrogarase de forma tácita ata a entrada en vigor do seguinte plan de inspección ARTIGO 3.–ORDE DE PRIORIDADES. Atendendo á gravidade das infraccións urbanísticas que se cometan, ao volume das obras ou natureza da actividade que se desenvolva e ás molestias que poidan ocasionar aos cidadáns, á agresión da obra ou actividade sobre o medio físico, á protección cultural ou medioambiental do espazo e/ou inmobles sobre os que se actúe, á inescusable colaboración e auxilio necesario que se debe prestar pola Policía Local e aos medios cos que conta o Servizo de Urbanismo, co fin de lograr a maior eficiencia, fíxase a seguinte orde de prioridades, así coma os criterios de actuación, na tramitación dos expedientes: GRAO 1.º.–Execucións de ordes xudiciais nas que se estableza un prazo perentorio. GRAO 2.º.–Actuacións a adoptar en expedientes de ruína e ordes de execución que revistan perigo para a seguridade das persoas. GRAO 3.º.–Actuacións respecto de: – Solos cualificados polo planeamento como zonas verdes, espazos libres, dotacións, equipamentos públicos e solos rústicos, nas que se estean desenvolvendo usos prohibidos ou carentes de autorización autonómica preceptiva ou sen axustarse ás condicións sinaladas nelas. – Xacementos arqueolóxicos. GRAO 4.º.–Actuacións respecto de: – Obras de edificación de nova planta destinadas a usos distintos de vivenda e grandes movementos de terra que alteren a topografía natural dos terreos. – Actividades suxeitas ao procedemento de avaliación ambiental integrada regulada na Lei 9/2013 de 19 de decembro do emprendemento e da competitividade económica de Galicia. – Actividades sometidas ao Regulamento xeral de policía de espectáculos públicos e actividades recreativas (RD 2816/1982, do 27 de agosto). – Actuacións en solo rústico sen a preceptiva licenza municipal ou sen axustarse ás condicións impostas na mesma. GRAO 5.º:.–Actuacións respecto de: – Obras de edificación de nova planta destinadas a usos de vivenda e intervencións significativas en edificacións de uso residencial multifamiliar que supoñan aumento de volume, superficie e/ou aproveitamento urbanístico. – Actuacións obxecto de expedientes de ruína e ordes de execución que non revistan perigo para a seguridade das persoas. GRAO 6.º.–Actuacións respecto de: – Obras de reestruturación e grandes aumentos da superficie edificada en edificacións destinadas a usos distintos de vivenda. – Actividades excluídas do procedemento de avaliación ambiental, carentes de licenzas ou autorizacións administrativas esixibles ou sen axustarse ás condicións sinaladas nelas. GRAO 7.º.–Actuacións respecto de: – Obras maiores de reestruturación ou grandes aumentos da superficie edificada en edificacións destinadas a vivenda. GRAO 8.º.–Actuacións respecto de: – Obras que impliquen aumentos de volume de escasa entidade. – Actividades non incluídas nos graos anteriores. GRAO 9.º:.–Actuacións respecto do resto das obras que non impliquen aumento de volume e das adaptacións de locais que presenten desaxustes non substanciais respecto da licenza outorgada. ARTIGO 4.–CRITERIOS DE ACTUACIÓN.4.1. Darase preferencia en todo caso e respecto de cada un dos graos previstos no artigo anterior.4.2. Dentro de cada un dos graos, terán absoluta prioridade as relativas a obras que se atopen en marcha no momento da denuncia ou da inspección, fronte ás que xa estean rematadas.4.3. Dentro de cada un dos graos, terán preferencia as infraccións moi graves e graves sobre as leves, así como as derivadas de obras ilegalizables sobre as legalizables.4.4. Dentro de cada un dos graos priorizaranse as intervencións sobre infraccións reiteradas por parte da persoa responsable. ARTIGO 5.–ACTUACIÓNS PARA GARANTIR A SEGURIDADE DAS PERSOAS. Os expedientes de ordes de execución e ruínas tramitaranse de conformidade co disposto na Lei 2/2016, de 10 de febreiro, do solo de Galicia e a demais normativa de aplicación. Criterios de actuación: Darase preferencia en todo caso ás construcións que teñan perigo de caída de elementos con risco cara a vía pública ou edificacións lindeiras e que poidan causar graves danos ás persoas. Modulación e valoración: Os criterios de actuación modularanse tendo en conta que as construcións teñan fronte á vía pública ou estean illadas nunha parcela pechada, poidan producir danos a edificacións lindeiras ou ben estean habitadas. Segundo a valoración dos servizos técnicos municipais, indicarase na correspondente dilixencia o grao de urxencia da inspección. ARTIGO 6.–TRAMITACIÓN DE EXPEDIENTES DE EXECUCIÓN FORZOSA, EXECUCIÓN SUBSIDIARIA E EXPEDIENTES SANCIONADORES. En caso de incumprimento da orde de derruba ou de execución de obras, o departamento de Urbanismo promoverá a execución forzosa ou subsidiaria consonte coa normativa urbanística vixente, sen prexuízo da tramitación dos expedientes sancionadores que procedan. Todo o anterior sen prexuízo de comunicar o citado incumprimento ao Ministerio Fiscal por posible ilícito de desobediencia regulado no artigo 556 do Código Penal. ARTIGO 7.–COMUNICACIÓN AO MINISTERIO FISCAL. No suposto de que os feitos obxecto de inspección urbanística poidan ser constitutivos de delito urbanístico, poñeranse en coñecemento do Ministerio fiscal. ARTIGO 8.–FORMACIÓN DO PERSOAL.1. Obxectivo: mellorar a formación do persoal e harmonizar os criterios de actuación.2. Actuacións a desenvolver: a) Curso de formación dirixido ao persoal. b) Reunións de coordinación para harmonizar os criterios de actuación.3. Programación: realizaranse os cursos de formación e as reunións de coordinación que se consideren necesarias. Betanzos, 1.12.2021. A alcaldesa María Barral Varela